Dôvodová správa

A.	Všeobecná časť

1.	Zhodnotenie súčasného stavu

	Poskytovanie štátnej pomoci v Slovenskej republike od 01.01.2000 upravuje zákon č. 231/1999 Z.z. o štátnej pomoci v znení neskorších predpisov (ďalej len „zákon o štátnej pomoci“).

	Prijatie zákona o štátnej pomoci bolo jednou z podmienok EK na predbežné uzavretie negociačnej kapitoly 6 Hospodárska súťaž.

	Zákon bol pripravený v súčinnosti s DG IV EK. V súlade s acquis communautaire pre štátnu pomoc upravuje oblasti a činnosti, na rozvoj ktorých sa môže poskytnúť štátna pomoc, ako aj účely, na ktoré sa štátna pomoc môže poskytnúť vrátane určenia výšky štátnej pomoci.

	V Slovenskej republike do dňa nadobudnutia platnosti Zmluvy o pristúpení SR k EÚ sa môže poskytnúť štátna pomoc, len ak je v súlade so zákonom o štátnej pomoci a ak nie je v rozpore s Európskou dohodou o pridružení.

	V čl. 64 Európskej dohody o pridružení sa SR zaviazala dodržiavať transparentnosť v oblasti štátnej pomoci. Na základe čl. 64 tejto dohody schválila Asociačná rada v novembri 2001 Implementačné pravidlá pre štátnu pomoc. Zverejnené sú v Zbierke zákonov pod č. 186/2002.

	V Implementačných pravidlách pre štátnu pomoc sa SR zaviazala posudzovať zlučiteľnosť jednotlivých prípadov poskytnutej štátnej pomoci a programov pomoci na základe kritérií, ktoré vyplývajú z uplatňovania pravidiel čl. 87 Zmluvy o založení ES a to vrátane súčasnej a budúcej sekundárnej legislatívy, rámcov, usmernení a ostatných relevantných právnych aktov Spoločenstva, ako aj práva tvoreného súdom prvej inštancie a Súdnym dvorom Európskych spoločenstiev a akéhokoľvek rozhodnutia prijatého Asociačnou radou podľa čl. 4 (3) týchto pravidiel.

	Zlučiteľnosť poskytovanej štátnej pomoci so zákonom o štátnej pomoci a s čl. 87 Zmluvy o založení ES a s príslušnými právnymi predpismi Európskych spoločenstiev (ďalej len „spoločenstva“) pre štátnu pomoc posudzuje Úrad pre štátnu pomoc.

	Úrad pre štátnu pomoc (ďalej len „úrad“) bol zriadený zákonom o štátnej pomoci, ako orgán štátnej správy na posudzovanie, hodnotenie, schvaľovanie štátnej pomoci, kontrolu jej poskytnutia a evidenciu štátnej pomoci. Jeho zriadenie vytvorilo predpoklad pre zavedenie funkčného systému kontroly poskytovania štátnej pomoci a jej monitorovania.

	Odo dňa nadobudnutia platnosti Zmluvy o pristúpení SR k EÚ poskytovanie štátnej pomoci aj pre slovenských poskytovateľov bude v zmysle čl. 88 Zmluvy o založení ES schvaľovať EK, pričom bude skúmať zlučiteľnosť poskytovanej štátnej pomoci s čl. 87 Zmluvy o založení ES a s príslušnými právnymi predpismi spoločenstva pre štátnu pomoc, ktoré sú vydávané na základe čl. 89 Zmluvy o založení ES.

	Čl. 87 Zmluvy o založení ES vymedzuje oblasti a účely, na ktoré sa môže poskytnúť štátna pomoc tak, aby bola zlučiteľná so spoločným trhom spoločenstva. Na základe čl. 88 Zmluvy o založení ES EK v spolupráci s členskými štátmi priebežne skúma systémy podpôr poskytovaných v členských štátoch a navrhuje im príslušné opatrenia, ktoré si vyžaduje postupný rozvoj alebo fungovanie spoločného trhu. Preto je potrebné, aby SR novo vymedzila jej úlohy v oblasti štátnej pomoci a nadväzne prehodnotila pôsobnosť a postavenie úradu.

	Podľa Nariadenia rady Európskej únie č. 659/1999 z 22.03.1999, ktorým sa ustanovujú podrobné pravidlá uplatňovania čl. 88 Zmluvy o založení ES SR v oblasti štátnej pomoci po jej vstupe do EÚ, bude povinná najmä spolupracovať s EK pri schvaľovacom procese poskytovania štátnej pomoci, viesť evidenciu poskytnutej minimálnej pomoci a vypracovávať ročné správy o poskytnutej štátnej pomoci.

	Zo zákona o štátnej pomoci je potrebné vypustiť tú právnu úpravu, ktorou sa transponovali príslušné nariadenia Rady a EK pre štátnu pomoc, a to s účinnosťou od 01.05.2004, pretože nariadenia budú v SR priamo aplikovateľné a budú záväzné vo všetkých ich častiach.

	Návrh zákona je v súlade s Ústavou SR, právnym poriadkom Slovenskej republiky a medzinárodnými zmluvami.

2.	Hospodársky a finančný dosah právnej úpravy
	
	Návrh zákona nemá negatívny dopad na štátny rozpočet, na rozpočty obcí a rozpočty vyšších územných celkov. 

Úrad je rozpočtovou organizáciou. Rozpočtované prostriedky pre túto organizáciu možno presunúť na základe vzájomne podpísaných delimitačných protokolov  do rozpočtu MF SR a do rozpočtov príslušných orgánov, na ktoré prejdú práva a povinnosti zo štátnozamestnaneckých pomerov štátnych zamestnancov, ktorí vykonávali štátnu službu v úrade  a práva a povinnosti z pracovnoprávnych vzťahov zamestnancov, ktorí v úrade vykonávali verejnú službu.

	Návrh zákona nemá ani environmentálny vplyv a nepredpokladá sa ani vplyv na zamestnanosť.

3.	Doložka zlučiteľnosti návrhu zákona s právom Európskeho spoločenstva a Európskej únie

1.	Navrhovateľ zákona:
Vláda Slovenskej republiky.

2.	Názov návrhu zákona:
Návrh zákona, ktorým sa mení a dopĺňa zákon č. 231/1999 Z.z. o štátnej pomoci v znení neskorších predpisov.

3.	Záväzky Slovenskej republiky vo vzťahu k Európskym spoločenstvám a k Európskej únii: 
a)	Návrh zákona patrí svojou problematikou medzi prioritné oblasti aproximácie práva obsiahnuté v čl. 70 Európskej dohody o pridružení – pravidlá súťaže. Problematika štátnej pomoci je upravená v čl. 64 Európskej dohody o pridružení.
Podľa Národného programu pre prijatie acquis communautaire prijatie zákona o štátnej pomoci patrí medzi prioritné oblasti aproximácie práva – Kapitola 6 Hospodárska súťaž a taktiež je prioritou podľa Partnerstva pre vstup a screeningu. Problematika štátnej pomoci patrí aj medzi priority odporúčané v Bielej knihe – Kapitola 3 Hospodárska súťaž.
Návrh zákona sa predkladá mimo Plánu legislatívnych úloh vlády SR na rok 2003.
b)	SR bola povinná dodržiavať acquis communautaire v oblasti štátnej pomoci v plnom rozsahu už aj v období do jej vstupu do EÚ.

4. 	Problematika návrhu zákona: 

a)	je upravená v práve Európskych spoločenstiev:

-	Zmluvou o založení Európskeho spoločenstva – čl. 87 až 89; 73
-	Zmluvou o založení Európskeho spoločenstva pre uhlie a oceľ
-	Nariadením Komisie (ES) č. 2204/2002 z 12. decembra 2002 o uplatňovaní článkov 87 a 88 Zmluvy o ES o štátnej pomoci pre zamestnanosť, (OJ L 337, 13.12.2002)
-	Nariadením Komisie (ES) č. 69/2001 z 12. januára 2001 o používaní článkov 87 a 88     Zmluvy  ES pri pomoci de minimis,  (OJ L 10/20, 13.1.2001)
-	Nariadením Komisie (ES) č. 70/2001 z 12. januára 2001 o aplikácii článkov 87 a 88 Zmluvy ES o podpore štátu malým a stredným podnikom,  (OJ L 10/33, 13.1.2001)
-	Nariadením Komisie (ES) č. 68/2001 z 12. januára 2001 o uplatňovaní článkov 87 a 88 Zmluvy o ES týkajúcich sa vzdelávacej pomoci, (OJ L 10/20, 13.1.2001)
-	Nariadením Rady Európskej únie č. 659/1999 z 22. marca 1999, ustanovujúcim detailné pravidlá pre uplatňovanie článku 93 Zmluvy o založení Európskeho spoločenstva, (OJ L 083/1, 27.3.1999)
-	Nariadením Rady č. 1540/98 zo dňa 29.6.1998 ustanovujúcim nové pravidlá  pomoci pre stavbu lodí, (OJ L 202/1, 18.7.1998)
-	Nariadením  Rady (ES) č. 994/1998 zo 7.mája 1998 o použití článkov 92 a 93 (teraz 87 a 88) Zmluvy o založení Európskeho spoločenstva na určité kategórie horizontálnej štátnej pomoci, (OJ L 142/1, 14.5.1998)
-	Nariadením Rady (EHS) č. 1107/70 zo 4.6.1970 o poskytnutí pomoci železničnej, cestnej a riečnej doprave, (OJ L 130, 15.6.1970)
-	Rozhodnutím Komisie č. 2496/96/ESUO z 18. decembra 1996, ktorým sa stanovujú pravidlá Spoločenstva pre štátnu pomoc pre oceliarsky priemysel,  (OJ L 338/42, 28.12.1996)
-	Usmernením Spoločenstva o štátnej pomoci na ochranu životného prostredia (2001/C37/03),  (OJ C 37/03, 3.2.2001)
-	Usmernením Spoločenstva o štátnej pomoci na záchranu a  reštrukturalizáciu firiem  v ťažkostiach,  (OJ C 288,  9.10.1999)
-	Usmernením pre národnú regionálnu pomoc (98/C74/06), (OJ C 74/06, 10.3.1998)
-	Usmernením pomoci pri zvyšovaní zamestnanosti, (OJ C 334/04,  12.12.1995)
-	Multisektorálnym rámcom pre regionálnu pomoc veľkým investičným projektom (98/C 107/05), (OJ C 107/7, 7.4.1998) – platnosť do 31.12.2003
-	Rámcom Spoločenstva pre poskytovanie štátnej pomoci priemyslu motorových vozidiel (97/C 279/01),  (OJ C 279/01, 15.9.1997) 
-	Rámcom Spoločenstva pre štátnu pomoc výskumu a  vývoju (96/C45/06), (OJ C 45/06, 17.2.1996)
-	Rámcom pre niektoré oceliarske sektory nepokryté v Zmluve o ESUO (88/C320/03), (OJ C 320/03, 13.12.1988)
-	Kódexom pomoci pre odvetvie syntetických vlákien (96/C94/07), (OJ C 94/11, 30.3.1996)
-	Komunikáciou Komisie k Multisektorálnemu rámcu pre regionálnu pomoc veľkým investičným projektom (2002/C 70/04), (OJ C 70/8, 19.3.2002) – účinnosť od 1.1.2004
-	Komunikáciou Komisie členským štátom podľa článku 88 (1) Zmluvy o ES aplikujúc články 87 a 88 Zmluvy na krátkodobé poistenie vývozu – dovozu (97/C 281/03), (OJ C 281/04, 17.9.1997)
-	Oznámením Komisie o prvkoch štátnej pomoci pri predaji pozemkov a budov verejnými orgánmi (97/C 209/03), (OJ C 209/03)
-	Oznámením Komisie o uplatňovaní článkov 87 a 88 Zmluvy o založení Európskeho spoločenstva vo forme záruk (2000/C 71/07), (OJ C 71/14, 11.3.2000)

Podľa čl. 87 Zmluvy o založení ES podpora poskytovaná štátom alebo akoukoľvek formou zo štátnych prostriedkov, ktorá narúša alebo hrozí narušením súťaže tým, že zvýhodňuje určité podniky alebo výrobu určitých druhov tovaru, je – pokiaľ to ovplyvňuje trh medzi členskými štátmi – nezlučiteľná so spoločným trhom. Čl. 87 súčasne vymedzuje oblasti a účely, na ktoré sa môže poskytnúť štátna pomoc tak, aby bola zlučiteľná so spoločným trhom spoločenstva.

     	Na základe čl. 88 Zmluvy o založení ES EK v spolupráci s členskými štátmi priebežne skúma systémy podpôr poskytovaných v členských štátoch a navrhuje im príslušné opatrenia, ktoré si vyžaduje postupný rozvoj alebo fungovanie spoločného trhu. Ak po výzve zainteresovaných strán na predloženie pripomienok EK zistí, že podpora poskytnutá štátom alebo zo štátnych prostriedkov je nezlučiteľná so spoločným trhom, rozhodne o tom, že daný štát túto podporu v lehote určenej EK zruší alebo upraví. Ak sa daný štát nepodriadi tomuto rozhodnutiu v určenej lehote, EK alebo iný zainteresovaný štát môže predložiť vec priamo Súdnemu dvoru Európskych spoločenstiev.

	V zmysle čl. 89 Zmluvy o založení ES na návrh Komisie a po konzultácii s Európskym parlamentom môže Rada kvalifikovanou väčšinou vydať nariadenia na uplatnenie čl. 88 ods. 3 tejto zmluvy, ako aj uviesť druhy podpory, ktoré sú vyňaté z tohto konania.

     	Nariadenie Rady Európskej únie č. 659/1999 z 22. marca 1999, ktorým sa ustanovujú podrobné pravidlá uplatňovania článku 88 Zmluvy o založení ES je základným procesným predpisom, podľa ktorého EK postupuje pri schvaľovaní a monitorovaní štátnej pomoci. Z tohto nariadenia rady vyplýva, že od vstupu SR do EÚ bude SR povinná v oblasti štátnej pomoci najmä spolupracovať s EK pri schvaľovacom procese poskytovania štátnej pomoci, vypracovávať pre EK ročné správy o poskytnutej štátnej pomoci v SR a vymáhať neoprávnene poskytnutú štátnu pomoc na základe rozhodnutí EK o vymáhaní štátnej pomoci. SR je povinná prijať aj opatrenia, ktoré umožnia splnomocneným predstaviteľom EK vykonať monitorovanie štátnej pomoci priamo u príjemcov štátnej pomoci.

     	Nariadením Rady Európskej únie č. 994/1998 zo 7. mája 1998 o použití článkov 87 a 88 Zmluvy o založení ES na určité kategórie horizontálnej štátnej pomoci sú upravené podmienky na zabezpečenie poskytovania, prehľadnosti a monitorovania štátnej pomoci vyňatej z požiadaviek oznamovania podľa čl. 88 (3) Zmluvy o založení ES, tzv. skupinové výnimky.

     	Ostatné uvedené nariadenia, ako aj usmernenia, rámce a kódexy, ktoré vydala EK na vykonanie čl.87 a 88 Zmluvy o ES upravujú zásady, podmienky, účely a limity pri poskytovaní štátnej pomoci v príslušných oblastiach. Zároveň ustanovujú zásady a podmienky pre oznamovanie a monitorovanie štátnej pomoci.

     	Preklady uvedených právnych aktov ES sa nachádzajú v databáze Centrálnej prekladateľskej jednotky Úradu vlády SR Inštitútu pre aproximáciu práva a sú v prevažnej miere zrevidované. V elektronickej podobe je možné si ich vyhľadať na internetovej stránke www.aprox.government.gov.sk.

d)	nie je upravená v práve Európskej únie.

5. 	Stupeň zlučiteľnosti návrhu zákona s právom Európskych spoločenstiev:

a)	úplná zlučiteľnosť

Nariadenia rady a Nariadenia EK sú pre členské štáty EÚ záväzné vo všetkých častiach a sú priamo aplikovateľné vo všetkých členských štátoch. Preto sa zo zákona o štátnej pomoci vypúšťajú tie znenia, ktorými sa transponovala legislatíva spoločenstiev pre štátnu pomoc.

	Organizačné usporiadanie administratívnej kapacity v oblasti štátnej pomoci je vo výlučnej kompetencii SR.

6. 	Gestor:
    
    	bezpredmetné

7.	Účasť expertov:
Pri príprave návrhu zákona sa nezúčastnili zahraniční experti.

B.	Osobitná časť

K čl. I

K bodu 1 a 2

	Znenie § 1 sa spresňuje nadväzne na vstup SR do EÚ. Odo dňa vstupu SR do EÚ poskytovanie štátnej pomoci pre slovenských podnikateľov bude v zmysle čl. 88 Zmluvy o založení ES schvaľovať EK, pričom bude skúmať, či poskytnutie štátnej pomoci je v súlade s čl. 87 Zmluvy o založení ES a s príslušnými právnymi predpismi spoločenstva, ktoré boli vydané na vykonanie čl. 87 a 88 Zmluvy o založení ES. Znenie sa spresňuje v tom zmysle, že štátna pomoc sa môže poskytnúť v súlade so zákonom o štátnej pomoci, osobitnými zákonmi a právnymi predpismi Európskych spoločenstiev pre štátnu pomoc.

	Ktorá pomoc sa nepovažuje za štátnu pomoc podľa čl. 87 Zmluvy o založení ES podrobne vymedzujú príslušné právne predpisy spoločenstva, ktoré boli vydané na vykonanie čl. 87 a 88 Zmluvy o založení ES. Napríklad v prípade pomoci na výskum a vývoj ide o Rámec spoločenstva pre štátnu pomoc výskumu a vývoju č. 96/C 45/06 a v prípade pomoci pre životné prostredie ide o Usmernenie spoločenstva o štátnej pomoci na ochranu životného prostredia č. 2001/C 37/03. Preto sa vypúšťa pôvodné znenie ods. 3 § 1.

	Znenie odseku 4 sa vypúšťa, pretože podľa čl. 64 Európskej dohody o pridružení sa zákon o štátnej pomoci nevzťahoval na oblasť poľnohospodárstva a rybárstva. Podpora na pomoc kultúre spadá pod čl. 87 Zmluvy o založení ES. V prípade poskytovania štátnej pomoci na podporu kultúry sa zákon o štátnej pomoci dáva do súladu s týmto čl. zmluvy.

	Štátne peňažné ústavy sa pretransponovali na štátne akciové spoločnosti.
	
	Poznámky pod čiarou k odkazom 3, 4 a 6 sa aktualizujú.

K bodu 3

	Nadväzne na vstup SR do EÚ ustanovenie sa zosúľaďuje s čl. 87 ods. 1 Zmluvy o založení ES, podľa ktorého štátna pomoc, ktorá narúša súťaž alebo hrozí narušením súťaže tým, že zvýhodňuje určité podniky alebo výrobu určitých druhov tovarov, je – pokiaľ to ovplyvňuje trh medzi členskými štátmi – nezlučiteľná so spoločným trhom.

K bodu 4

	Zákaz poskytovania štátnej pomoci sa nevzťahuje na minimálnu pomoc. Poskytovanie minimálnej pomoci upravuje Nariadenie komisie (ES) č. 69/2001 z 12. januára 2001 o používaní čl. 87 a 88 Zmluvy ES pri pomoci de minimis, ktoré je priamo uplatniteľné vo všetkých členských štátoch a záväzné vo všetkých jeho častiach. Zákaz poskytovania štátnej pomoci sa nevzťahuje ani pri poskytovaní štátnej pomoci v rámci skupinových výnimiek. EK povolila skupinové výnimky pre poskytovanie štátnej pomoci malým a stredným podnikom, v oblasti štátnej pomoci pre vzdelávanie a zamestnanosť.

K bodu 5

	Nadväzne na vstup SR do EÚ sa ustanovenie spresňuje tak, aby bolo v plnom súlade s čl. 87 ods. 3 Zmluvy o založení ES.

	Podľa čl. 87 ods. 3 Zmluvy o založení ES za zľučiteľné so spoločným trhom možno pokladať:
a)	podporu na pomoc hospodárskemu rozvoju oblastí s mimoriadne nízkou životnou úrovňou alebo s mimoriadne vysokou nezamestnanosťou,
b) 	podporu na pomoc realizácii dôležitého projektu spoločného európskeho záujmu alebo na nápravu vážnej poruchy fungovania hospodárstva členského štátu,
c) 	podporu na pomoc rozvoju určitých hospodárskych aktivít alebo oblastí, za predpokladu, že táto pomoc nepriaznivo neovplyvní podmienky obchodu tak, že by to bolo v rozpore so spoločným záujmom,
d) 	podporu na pomoc kultúre a zachovaniu kultúrneho dedičstva, ak táto pomoc neovplyvní podmienky obchodu a súťaže v Spoločenstve tak, že by to bolo v rozpore so spoločným záujmom,
e) 	iné druhy podpory, ako ich vymedzia rozhodnutia Rady Európskej únie prijaté kvalifikovanou väčšinou na návrh Európskej komisie.

K bodu 6

	Ustanovenia § 4 ods. 2 sa dopĺňajú nadväzne na navrhované vypustenie odsekov 5 a 6 tohto paragrafu.

K bodu 7

	V zmysle čl. 88 ods. 3 Zmluvy o založení ES od vstupu SR do EÚ bude poskytovanie štátnej pomoci aj pre slovenských podnikateľov schvaľovať EK. Pri schvaľovaní štátnej pomoci bude skúmať zľučiteľnosť navrhovanej štátnej pomoci s čl. 87 Zmluvy o založení ES. 

	Dodržanie princípov vyplývajúcich z čl. 87 Zmluvy o založení ES EK posudzuje z hľadiska dodržania súladu s príslušnými právnymi predpismi , ktoré vydala Rada Európskej únie alebo EK na vykonanie čl. 87 a 88 Zmluvy o založení ES.

	Znenia § 4 ods. 3 až 6 sa vypúšťajú z dôvodu nadbytočnosti. Podmienka súladu poskytnutej štátnej pomoci s právnymi predpismi spoločenstva pre štátnu pomoc je ustanovená v spresnenom znení § 1 ods. 2 tohto zákona.

K bodu 8

Ide o legislatívno-technickú úpravu. 

K bodu 9

	Znenie sa vypúšťa, pretože podľa bodu 2.1.2 oznámenia komisie o uplatňovaní článkov 87 a 88 Zmluvy o ES o štátnej pomoci vo forme garancií štátna pomoc formou záruky sa poskytne v momente, keď príslušný orgán rozhodne o prevzatí záruky a nie vtedy, keď podnikateľ žiada o záruku alebo keď dôjde k realizácii záruky. To, či záruka (garancia) predstavuje štátnu pomoc alebo nie a ak áno, aká môže byť výška štátnej pomoci, sa musí stanoviť v tom istom čase, v akom sa poskytne záruka. 

K bodu 10

	Ustanovenie sa spresňuje. V zmysle Nariadenia Rady Európskej únie č. 659/1999 z 19. marca 1999 EK schvaľuje schémy štátnej pomoci a individuálne poskytnutie štátnej pomoci.
	Podľa čl. 1 písm. d) tohto nariadenia rady schéma pomoci bude znamenať akýkoľvek akt, na základe ktorého bez potreby ďalších vykonávacích opatrení možno poskytnúť individuálnu pomoc podnikateľom definovaným v rámci aktu všeobecným a abstraktným spôsobom a akéhokoľvek aktu, na základe ktorého pomoc, ktorá nie je spojená so špecifickým projektom, sa môže poskytnúť jednému alebo viacerým podnikateľom na neurčité časové obdobie alebo v neurčitej sume.

	Podľa čl. 1 písm. e) tohto nariadenia rady individuálna pomoc bude znamenať pomoc, ktorá sa neposkytla na základe schémy pomoci a úradne oznamovanej pomoci na základe schémy pomoci.

K bodu 11

	Znenia § 5 odsekov 4 a 5 sa vypúšťajú z dôvodu nadbytočnosti. Podľa Nariadenia Rady Európskej únie č. 659/1999 z 19. marca 1999 EK bude od vstupu SR do EÚ schvaľovať schémy štátnej pomoci a individuálne poskytnutú štátnu pomoc.

K bodu 12

	§ 6 až 16 (s výnimkou § 7 a 11) sa transponovali príslušné právne predpisy spoločenstva pre štátnu pomoc.

	Ide o nariadenia Rady a nariadenia EK, ktoré boli prijaté na základe čl. 89 Zmluvy o založení ES na uplatňovanie čl. 87 a 88 tejto zmluvy. Okrem nariadení rady a nariadení EK oblasť štátnej pomoci je upravená aj príslušnými usmerneniami, rámcami, oznámeniami a kódexmi EK, ktoré EK taktiež vydala na uplatnenie čl. 87 a 88 Zmluvy o založení ES.

	Nariadenia Rady a nariadenia EK sú záväzné pre členské štáty EÚ vo všetkých častiach a sú priamo aplikovateľné vo všetkých členských štátoch. Ich transponovanie do slovenského právneho poriadku po vstupe SR do EÚ by bolo v rozpore s čl. 88 a 89 Zmluvy o založení ES, ako aj so samotnými nariadeniami Rady a EK.

	V súvislosti s tým, že od vstupu SR do EÚ bude poskytnutie štátnej pomoci schvaľovať EK, vypúšťajú sa aj znenia § 7 a 11, ktoré upravujú postup pri podávaní žiadostí o poskytnutie štátnej pomoci na rozvoj regiónu a o poskytnutie štátnej pomoci pre malého podnikateľa a stredného podnikateľa. Podávanie žiadostí o poskytnutie štátnej pomoci je komplexne upravené v § 17 tohto zákona.

K bodu 13

Ide o legislatívno-technickú úpravu.

K bodu 14, 15 a 16

	Jedným z poskytovateľov štátnej pomoci bola aj Slovenská záručná a rozvojová banka š.p.ú. Vzhľadom na to, že tento peňažný ústav sa pretransponoval na štátnu akciovú spoločnosť, znenie ods. 2 sa navrhuje spresniť. Navrhované nové znenie upravuje postup podávania žiadostí o poskytnutie štátnej pomoci z prostriedkov štátneho rozpočtu tak, aby sa vzťahoval aj na banky, ktoré poskytujú štátnu pomoc z prostriedkov štátneho rozpočtu.

K bodu 17

Ide o legislatívno-technickú úpravu.

K bodu 18

Podľa zákona o štátnej pomoci za poskytnutie štátnej pomoci je zodpovedný jej poskytovateľ. Preto mu zákon umožňuje, aby mohol u príjemcu štátnej pomoci vykonať kontrolu použitia prostriedkov štátnej pomoci a oprávnenosti vynaložených nákladov, ako aj kontrolu dodržania podmienok poskytnutia štátnej pomoci.

	Znenie sa navrhuje spresniť tak, aby poskytovateľ štátnej pomoci pri výkone kontroly postupoval podľa zákona č. 502/2001 Z.z. o finančnej kontrole a vnútornom audite a o zmene a doplnení niektorých zákonov.

K bodu 19

	Ustanovenie § 20 sa vypúšťa z dôvodu nadbytočnosti. Nepriame formy štátnej pomoci sú vymedzené v § 5 ods. 2 tohto zákona z čoho vyplýva, že aj štátna pomoc poskytovaná nepriamou formou musí byť zlučiteľná s čl. 87 Zmluvy o založení ES a jej poskytnutie musí byť v súlade s príslušnými právnymi predpismi spoločenstva pre štátnu pomoc, a to podľa toho, o aký druh štátnej pomoci ide.

K bodu 20

	Nadpis tretej časti zákona sa mení vzhľadom na navrhované zrušenie Úradu pre štátnu pomoc.

K bodu 21

K § 21

	V zmysle čl. 88 Zmluvy o založení ES a Nariadenia Rady Európskej únie č. 659/1999 z 22. marca 1999 ustanovujúce detailné pravidlá pre uplatnenie čl. 88 Zmluvy o založení ES poskytovanie štátnej pomoci v SR od jej vstupu do EÚ bude schvaľovať EK.

	EK priebežne skúma systémy podpôr poskytovaných v členských krajinách EÚ a navrhuje im príslušné opatrenia, ktoré si vyžadujú postupný rozvoj alebo fungovanie spoločného trhu. Členské krajiny sú povinné s ňou spolupracovať.

	V súlade s ďalším postupom v oblasti štátnej pomoci, ktorý schválila vláda svojím uznesením č. 928 z 30.09.2003 sa navrhuje, aby orgánom štátnej správy pre koordináciu v oblasti štátnej pomoci vo vzťahu k poskytovateľom štátnej pomoci bolo od vstupu SR do EÚ MF SR. Súčasne by MF SR bolo aj koordinátorom štátnej pomoci za SR vo vzťahu k EÚ.

	MF SR zabezpečovalo úlohy v oblasti štátnej pomoci do doby zriadenia úradu. Napríklad vypracovávalo ročné správy o poskytnutej štátnej pomoci v SR pre EK. Pripravilo v spolupráci s EK návrh zákona o štátnej pomoci vrátane jeho novely. Zabezpečovalo výklady a konzultácie k zákonu o štátnej pomoci. Taktiež pripomienkovalo návrhy nových všeobecne záväzných právnych predpisov z pohľadu zabezpečovania ich súladu so zákonom o štátnej pomoci.
	
	Podľa stanoviska generálneho riaditeľa EK pre hospodársku súťaž organizačné usporiadanie administratívnej kapacity SR v oblasti štátnej pomoci po jej vstupe do EÚ je vo výlučnej kompetencii SR. 

K § 22 a 23

	V zmysle čl. 88 Zmluvy o ES a Nariadenia Rady Európskej únie č. 659/1999 z 22. marca 1999, ktorým sa ustanovujú podrobné pravidlá uplatňovania čl. 88 Zmluvy o ES poskytovateľ štátnej pomoci môže štátnu pomoc poskytnúť len potom, čo jej poskytnutie schváli EK.

	Bez schválenia EK možno poskytnúť len minimálnu pomoc, a to na základe čl. 2 ods. 1 Nariadenia komisie (ES) č. 69/2001 z 12. januára 2001 o používaní článkov 87 a 88 Zmluvy o ES pri pomoci de minis a za podmienok ustanovených v Nariadení Komisie (ES) č. 68/2001 z 12. januára 2001 o uplatňovaní článkov 87 a 88 Zmluvy o ES týkajúcich sa vzdelávacej pomoci, za podmienok ustanovených v Nariadení Komisie (ES) č. 70/2001 z 12. januára 2001 o aplikácii článkov 87 a 88 Zmluvy o ES o podpore štátu malým a stredným podnikom a za podmienok ustanovených v Nariadení komisie (ES) č. 2204/2002 z 12.12.2002 o uplatňovaní čl. 87 a 88 Zmluvy o ES o štátnej pomoci pre zamestnanosť aj štátnu pomoc na vzdelávanie zamestnancov, štátnu pomoc pre malého podnikateľa alebo stredného podnikateľa a štátnu pomoc pre zamestnanosť.

	Z Nariadenia Komisie (ES) č. 69/2001 z 12.01.2001 o používaní čl. 87 a 88 Zmluvy o ES vyplýva pre SR povinnosť viesť evidenciu minimálnej pomoci, a to za obobie 10 rokov od jej poskytnutia. Na požiadanie je každý členský štát EÚ povinný do 20 dní od vyžiadania informovať EK o jej poskytnutí. Preto poskytovatelia minimálnej pomoci a jej príjemcovia budú povinní aj po vstupe SR do EÚ plniť oznamovaciu povinnosť o poskytnutí a prijatí minimálnej pomoci.

	Minimálna pomoc je pomoc, ktorá u podnikateľa neprekročí súhrnne v prepočte 100 000 EUR v priebehu troch po sebe nasledujúcich kalendárnych rokov. Pravidlo de minimis neplatí pri podpore exportu, dopravy, pri podpore rudného a uhoľného baníctva, pri podpore oceliarskeho priemyslu a nevzťahuje sa ani na pomoc zameranú na uprednostňovanie domácich výrobkov pred obdobnými výrobkami dovážanými zo zahraničia.

	Poskytovateľ štátnej pomoci bude od vstupu SR do EÚ povinný pred jej poskytnutím požiadať EK o schválenie poskytnutia štátnej pomoci a to prostredníctvom MF SR.

	V zmysle Nariadenia Rady Európskej únie č. 659/1999 z 22.03.1999 EK rozhodne o žiadosti o schválenie štátnej pomoci len v prípadoch, ak bude obsahovať všetky potrebné informácie k prijatiu rozhodnutia EK o schválení štátnej pomoci. Preto sa navrhuje pre MF SR oprávnenie vyžiadať od príslušných orgánov informácie k posúdeniu súladu poskytnutia štátnej pomoci s príslušnými právnymi predpismi spoločenstva pre štátnu pomoc, aby bolo čo najmenej žiadostí EK o predloženie dodatočných informácií k žiadostiam o schválenie štátnej pomoci. Základná lehota, v ktorej má EK rozhodnúť o žiadosti je 2 mesiace, pričom táto lehota sa počíta od doručenia úplného oznámenia novej pomoci. Oznámenie sa považuje za úplné, ak do dvoch mesiacov od jeho obdržania alebo od obdržania akýchkoľvek ďalších požadovaných informácií EK nepožiadala o žiadne ďalšie informácie.

	Znenie súčasne stanovuje povinnosti pre poskytovateľov štátnej pomoci predkladať MF SR informácie, priebežné správy a súhrnné správy v určenom rozsahu a v termínoch tak, aby MF SR mohlo zabezpečiť úlohy, ktoré vyplývajú z príslušných právnych predpisov spoločenstva pre štátnu pomoc pre SR, ako členský štát EÚ.

K § 24

Navrhuje sa, aby MF SR mohlo vykonávať u poskytovateľov minimálnej pomoci kontrolu jej poskytnutia. Kontrolu poskytovania minimálnej pomoci mohol vykonávať aj úrad podľa doteraz platnej právnej úpravy.

K bodu 22

	Nadväzne na navrhované zrušenie úradu sa vypúšťa jeho oprávnenie na výkon kontroly poskytnutia štátnej pomoci u poskytovateľa a príjemcu štátnej pomoci. Súčasne sa vypúšťa právna úprava, na základe ktorej mohol úrad vydávať rozhodnutia. Rozhodnutia o tom, že sa štátna pomoc poskytla neoprávnene, bude po vstupe SR do EÚ vydávať EK.

K bodu 23

	Podnikateľ, ktorému sa poskytne štátna pomoc neoprávnene, bude na základe rozhodnutia EK o vymáhaní štátnej pomoci povinný vrátiť poskytnutú štátnu pomoc do toho rozpočtu, z ktorého bola poskytnutá a súčasne bude povinný podľa čl. 14 Nariadenia Rady Európskej únie č. 659/1999 z 22. 03.1999 zaplatiť úrok, ktorého sadzbu určí EK.

	Neoprávnene poskytnutú štátnu pomoc vrátane úroku by mali vymáhať poskytovatelia štátnej pomoci prostredníctvom súdov, pričom budú postupovať podľa § 250w až 250y Občianskeho súdneho poriadku.

K bodu 24 až 26

	Znenie o ukladaní pokút za porušenie povinností ustanovených v § 22, 23 a 24 tohto zákona sa spresňuje nadväzne na navrhované zrušenie úradu.

	Navrhuje sa, aby pokuty poskytovateľovi minimálnej pomoci a príjemcovi minimálnej pomoci v prípade neplnenia ich oznamovacej povinnosti o poskytnutej a prijatej minimálnej pomoci, ako aj pokuty za nepredloženie požadovaných informácií a správ mohlo ukladať MF SR. Výška pokút v porovnaní s doteraz platnou právnou úpravou sa nemení.

K bodu 27

	Znenie § 27a sa vypúšťa, pretože predmetná problematika je upravená v Nariadení Komisie (ES) č. 70/2001 z 12.01.2001 o aplikácii čl. 87 a 88 Zmluvy o ES o podpore malým a stredným podnikom, v Nariadení Komisie (ES) č. 68/2001 z 12.01.2001 o uplatňovaní čl. 87 a 88 Zmluvy o ES týkajúcich sa vzdelávacej pomoci a v Nariadení Rady č. 1540/98 z 29.06.1998, ktoré ustanovuje nové pravidlá pomoci pre stavbu lodí.

K bodu 28

	Nadväzne na § 21 tohto zákona MF SR ako koordinátor štátnej pomoci vo vzťahu k EÚ bude zabezpečovať aj úlohy na úseku vedenia evidencie a vypracovávania ročných správ o poskytnutej štátnej pomoci, ktoré do vstupu SR do EÚ zabezpečuje úrad.

	MF SR bude povinné úzko spolupracovať s EK v takom rozsahu, ako to ustanovujú príslušné nariadenia Rady a EK pre štátnu pomoc a bude povinné predkladať EK informácie a správy, v rozsahu a v termínoch podľa príslušných právnych predpisov spoločenstva pre štátnu pomoc.

K bodu 29

	Ustanovenie § 29 sa vypúšťa nadväzne na to, že od vstupu SR do EÚ poskytovanie štátnej pomoci bude schvaľovať EK.

K bodu 30

K § 30b

	Nadväzne na uznesenie vlády SR č. 928 z 30.09.2003 k návrhu ďalšieho postupu v oblasti štátnej pomoci sa navrhuje zrušiť Úrad pre štátnu pomoc. 
	
	V členských krajinách EÚ nie sú zriadené samostatné úrady pre štátnu pomoc. Spoluprácu s EK zabezpečujú samostatné útvary štátnej pomoci, ktoré sú zriadené na niektorom vybranom ministerstve v priemernom počte do 10 zamestnancov. Tieto útvary koordinujú úlohy v oblasti štátnej pomoci v rámci svojej krajiny, pričom úzko spolupracujú s príslušnými ministerstvami a agentúrami, ktoré pripravujú schémy štátnej pomoci a spolupracujú za svoju krajinu s EK.

	Navrhovaným spôsobom by spolupráca SR s EK v oblasti štátnej pomoci bola zabezpečená obdobne ako v iných členských štátoch EÚ, v ktorých je taktiež plnením úloh v oblasti štátnej pomoci poverené spravidla to ministerstvo, ktoré poskytuje štátnu pomoc v najväčšom rozsahu.

	Úrad mal na rok 2003 určený záväzný počet zamestnancov 45. Podľa schválenej systemizácie na rozpočtový rok 2003 k 1. marcu 2003 mal úrad z celkového počtu 45 zamestnancov 38 systemizovaných štátnozamestnaneckých miest a 7 miest vo verejnej službe.

	Úrad mal podľa stavu k 01.07.2003 z celkového počtu 38 štátnozamestnaneckých miest obsadených 27 štátnozamestnaneckých miest a z celkového počtu 7 zamestnancov vo verejnej službe obsadených 6 miest.

	Podľa vládou schváleného ďalšieho postupu v oblasti štátnej pomoci presun zamestnancov z úradu sa má vykonať takto:

Ministerstvo financií SR						10 zamestnancov
Ministerstvo výstavby a regionálneho rozvoja SR	  		  3 zamestnanci
Ministerstvo hospodárstva SR			  		  2 zamestnanci
Ministerstvo životného prostredia SR		  		  1 zamestnanec
Ministerstvo dopravy, pôšt a telekomunikácií SR	  		  1 zamestnanec.

Nadbytočným zamestnancom z úradu v počte 16 bude v súlade so zákonom č. 312/2001 Z.z. o štátnej službe a o zmene a doplnení niektorých zákonov v znení neskorších predpisov a zákonom č. 313/2001 Z.z. o verejnej službe v znení neskorších predpisov ponúknuté zaradenie na voľné miesta v štátnej a verejnej službe v rámci rezortu MF SR, a to najmä v daňovej správe. 

	Dňom zrušenia úradu prejde majetok štátu v správe úradu do správy MF SR.

K § 30c

	Konania úradu začaté od 01.05.2004 dokončí MF SR s výnimkou začatých konaní o schválení poskytnutia štátnej pomoci. Neukončené konania o žiadosti o schválenie poskytnutia štátnej pomoci po ich posúdení MF SR predloží EK.

K bodu 31

	Znenie sa navrhuje vzhľadom k tomu, že od 01.05.2004 poskytovanie štátnej pomoci nebude už schvaľovať úrad, ale EK.

K čl. II

	Vzhľadom na čl. 88 Zmluvy o ES a príslušné nariadenia Rady a EK účinnosť zákona sa navrhuje dňom nadobudnutia platnosti Zmluvy o pristúpení SR k EÚ.